
dwar is-sitwazzjoni attwali tal-implimentazzjoni tal-Politika Komuni tas-Sajd u l-prospettivi futuri
(2021/2169(INI))
Il-Parlament Ewropew,
–	wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 3, 4, 5, 11, 38, 39, 43 u 349,
–	wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd (PKS)[footnoteRef:1], [1:  ĠU L 354, 28.12.2013, p. 22.] 

–	wara li kkunsidra l-Artikolu 54 tar-Regoli ta' Proċedura tiegħu,
–	wara li kkunsidra r-rapport tal-Kumitat għas-Sajd (A9-0000/2022),
A.	billi peress li l-Parlament Ewropew diġà esprima l-fehmiet tiegħu dwar diversi karatteristiċi speċifiċi tal-PKS, huwa xieraq li minn hawn 'il quddiem issir enfasi prinċipalment fuq il-konservazzjoni tar-riżorsi bijoloġiċi tal-baħar u l-ġestjoni tas-sajd fl-ambitu tal-PKS;
L-objettivi ġenerali tal-PKS
1.	Ifakkar li l-PKS trid tiżgura li l-attivitajiet tas-sajd u l-akkwakultura jkunu ambjentalment sostenibbli fit-tul u jkunu ġestiti b'mod li jkun konsistenti mal-objettivi li jinkisbu benefiċċji ekonomiċi, soċjali u ta' impjieg, u li jingħata kontribut għad-disponibbiltà tal-provvisti tal-ikel;
2.	Jiddispjaċih li, mill-2014 'l hawn, l-implimentazzjoni tal-PKS iffukat primarjament fuq l-aspett ambjentali ta' din il-politika, bħala prerekwiżit għall-kunsiderazzjonijiet soċjoekonomiċi u ta' sigurtà tal-ikel, u għad-detriment tagħhom; iqis li l-impatti negattivi li jirriżultaw fuq is-settur tas-sajd ġew aggravati mill-Brexit u l-pandemija tal-COVID-19, u li dawn l-impatti negattivi qed ikomplu jiżdiedu u saru insostenibbli minħabba l-iżviluppi ġeopolitiċi internazzjonali reċenti;
3.	Jissottolinja li l-frott tal-baħar għandu impronta tal-karbonju ġeneralment aktar baxxa mill-ikel ibbażat fuq l-art u dan jindika l-valur strateġiku tal-frott tal-baħar fil-kuntest tal-Patt Ekoloġiku Ewropew;
4.	Iqis li r-riforma tal-PKS għandu jkollha l-għan li tilħaq riekwilibriju bejn l-objettivi tagħha; għalhekk jappoġġa l-fatt li jissaħħu d-dimensjonijiet soċjoekonomiċi u tas-sigurtà tal-ikel tal-PKS u li jinkisbu kundizzjonijiet ekwi fid-dimensjoni internazzjonali tagħha;
5.	Jistieden lill-Kummissjoni, għal dak l-għan, twettaq b'mod sistematiku valutazzjonijiet tal-impatt ex ante u ex post sħaħ, fosthom analiżijiet soċjoekonomiċi, qabel ma tiġi proposta kwalunkwe strateġija jew leġiżlazzjoni jew tittieħed kwalunkwe deċiżjoni ta' politika;
6.	Jistieden lill-Kummissjoni u lill-Kunsill jagħtu aktar valur lit-tfassil tal-politika dwar l-importanza tas-sajd fil-kontribut għall-provvisti tal-ikel;
7.	Jisħaq fuq ir-rwol strateġiku tas-sajjieda fil-katina tal-valur tal-ikel u fis-sigurtà tal-ikel;
Ir-Rendiment Massimu Sostenibbli (MSY)
8.	Iqis li l-introduzzjoni tal-MSY bħala punt ta' referenza għall-ġestjoni tas-sajd kienet fattur ewlieni għat-titjib tal-istat ġenerali tal-istokkijiet tal-ħut; iqis, madankollu, li l-objettiv tal-MSY għandu jiġi implimentat fid-dawl tar-realtà prattika u b'kunsiderazzjoni tad-dimensjonijiet soċjoekonomiċi, tal-proporzjonalità u tas-sigurtà tal-ikel minquxa fit-Trattat u fil-kodiċi ta' kondotta tal-Organizzazzjoni tal-Ikel u l-Agrikoltura (FAO);
9.	Ifakkar f'dan ir-rigward li l-mira tal-MSY "għall-istokkijiet kollha sal-2020" kienet diġà evolviet fir-regolamenti dwar il-pjanijiet pluriennali reġjonali adottati wara l-2013;
10.	Iqis għalhekk li l-objettiv tal-MSY fir-Regolament (UE) Nru 1380/2013 (ir-Regolament Bażiku tal-PKS) għandu jiġi adattat kif xieraq;
L-obbligu ta' ħatt l-art u t-tnaqqis fil-qabdiet mhux mixtieqa
11.	Itenni l-fehmiet espressi fir-riżoluzzjoni tiegħu tat-18 ta' Mejju 2021 dwar l-obbligu ta' ħatt l-art[footnoteRef:2]; ifakkar li l-obbligu ta' ħatt l-art, introdott bħala bidla fundamentali fil-ġestjoni tas-sajd, mhuwiex implimentat kif xieraq; jenfasizza għal darb'oħra li l-obbligu ta' ħatt l-art mhuwiex għan fih innifsu iżda għodda biex jiġu minimizzati l-qabdiet mhux mixtieqa u li fir-rigward ta' dan l-obbligu, trid titwettaq valutazzjoni tal-impatt soċjoekonomiku; [2:  ĠU C 15, 12.1.2022, p. 9.] 

12.	Iqis ukoll li:
–	l-obbligu attwali ta' ħatt l-art għandu jiġi applikat b'mod flessibbli, filwaqt li jqis il-karatteristiċi speċifiċi ta' kull attività tas-sajd;
–	il-kamp ta' applikazzjoni tal-obbligu ta' ħatt l-art għandu jiġi rieżaminat sabiex jiġu limitati l-problemi tal-ispeċijiet bi kwota limitanti u d-derogi kumplessi;
–	l-obbligu ta' ħatt l-art għandu jsir aktar attraenti, b'mod partikolari permezz ta' inċentivi, biex tittejjeb is-sjieda mill-operaturi u b'hekk il-konformità;
13.	Jinsisti li l-objettiv li jiġu minimizzati l-qabdiet mhux mixtieqa għandu jintlaħaq primarjament billi jintużaw miżuri tekniċi u għandu jiġi appoġġat permezz ta' dokumentazzjoni aħjar tal-qabdiet; jistieden lill-Kummissjoni tipproponi lill-koleġiżlaturi alternattivi oħra għall-obbligu ta' ħatt l-art;
Il-miżuri ta' konservazzjoni
L-opportunitajiet tas-sajd
14.	Ifakkar li l-qabdiet totali permissibbli (TACs) u l-kwoti huma l-aktar mod dirett għall-ġestjoni tal-mortalità mis-sajd, iżda l-qabdiet totali permissibbli ta' stokk wieħed jistgħu jkunu problematiċi fis-sajd imħallat (minħabba l-effett ta' kwoti limitanti);
15.	Jistieden lill-Kummissjoni u lill-Kunsill jistabbilixxu qabdiet totali permissibbli biss għall-istokkijiet fil-mira ewlenin;
16.	Jissottolinja li l-istabbiltà relattiva, stabbilita erbgħin sena ilu, hija aċċettata b'mod wiesa' bħala strument essenzjali biex jipprovdi prevedibbiltà u kontinwità fit-tul fil-kondiviżjoni tal-istokkijiet tal-ħut bejn il-pajjiżi; jisħaq, madankollu, li d-distakk bejn l-allokazzjonijiet tal-kwoti nazzjonali u l-interessi reali tal-flotot tas-sajd tal-Istati Membri żdied b'mod sinifikanti maż-żmien u kompla jiġi aggravat mill-Brexit; jisħaq ukoll li t-tibdil fil-klima għandu impatt konsiderevoli fuq id-distribuzzjoni tal-istokkijiet tal-ħut;
17.	Jemmen għalhekk li huwa meħtieġ li tiġi aġġustata l-istabbiltà relattiva attwali filwaqt li jiġu ppreservati l-prinċipji bażiċi ta' dan il-prinċipju; għal dan l-għan, jistieden lill-Kummissjoni tipprovdi valutazzjoni komprensiva tal-istabbiltà relattiva attwali u tax-xenarji possibbli għall-adattament;
Il-ġestjoni ta' flotta
18.	Jistieden lill-Kummissjoni tipproponi l-adattament tal-politika strutturali sabiex tiffaċilita d-dekarbonizzazzjoni tal-industrija tas-sajd u ttejjeb is-sikurezza u l-kundizzjonijiet tax-xogħol, b'mod partikolari billi tuża bis-sħiħ it-tunnellaġġ gross disponibbli fil-limiti massimi tal-kapaċità nazzjonali u teskludi t-tunnellaġġ relatat "soċjali u ta' sikurezza" mill-kalkolu tal-kapaċità tas-sajd;
Il-pjanijiet pluriennali reġjonali
19.	Jirrikonoxxi r-rwol essenzjali tal-pjanijiet pluriennali (MAPs) bħala oqfsa ewlenin għall-ġestjoni tas-sajd reġjonali;
20.	Jistieden lill-Kummissjoni tipproponi aktar flessibbiltà f'dawn il-pjanijiet sabiex iqisu l-kunsiderazzjonijiet soċjoekonomiċi u l-kundizzjonijiet li qed jinbidlu;
21.	Jisħaq fuq il-ħtieġa li tittejjeb l-implimentazzjoni tal-approċċ ekosistemiku fil-livell reġjonali u l-ħtieġa għal miżuri konsistenti ta' ġestjoni tas-sajd fir-rigward tal-istokkijiet transreġjonali koperti minn diversi pjanijiet plurennali;
Il-governanza
L-organizzazzjoni fil-Kummissjoni
22.	Jirrakkomanda bil-qawwa li, minħabba l-importanza strateġika tas-sajd bħala sors ta' ikel tajjeb għas-saħħa u ta' kwalità għolja, din il-politika tingħata r-rikonoxximent li jistħoqqilha fi ħdan il-Kummissjoni u li s-servizzi tal-Kummissjoni responsabbli jkollhom persunal b'għadd adegwat ta' esperti fis-sajd;
Ir-reġjonalizzazzjoni u l-involviment mal-partijiet ikkonċernati
23.	Iħeġġeġ lill-Istati Membri jużaw b'mod estensiv l-għodda ta' kooperazzjoni reġjonali f'konformità mal-Artikolu 18 tar-Regolament Bażiku tal-PKS;
24.	Jisħaq fuq ir-rwol fundamentali tal-Kunsilli Konsultattivi għall-konsultazzjonijiet mal-partijiet ikkonċernati;
25.	Jappoġġa l-kompożizzjoni attwali tal-Kunsilli Konsultattivi, b'maġġoranza fir-rappreżentanza ta' operaturi soċjoekonomiċi meta mqabbla ma' gruppi oħra ta' interess;
26.	Jenfasizza l-importanza li l-Kunsilli Konsultattivi jiġu involuti fil-ħidma tal-Parlament Ewropew;
27.	Jiddeplora n-nuqqas fil-monitoraġġ u fit-trasparenza fir-rigward ta' kif il-parir tal-Kunsilli Konsultattivi jitqies fit-teħid ta' deċiżjonijiet; jistieden lill-Kummissjoni u lill-Istati Membri jipparteċipaw b'mod sistematiku u attiv fil-laqgħat tal-Kunsilli Konsultattivi u jikkomunikaw aħjar dwar il-valur tal-parir tagħhom;
28.	Iqis li trid tiġi żviluppata ġestjoni konġunta mal-Kunsilli Konsultattivi biex jitrawwem approċċ minn isfel għal fuq;
Id-deċiżjonijiet ibbażati fuq ix-xjenza u l-valutazzjonijiet tal-impatt
29.	Jistieden lill-Kummissjoni tibbaża l-inizjattivi politiċi u leġiżlattivi kollha tagħha (inklużi atti ta' implimentazzjoni li jistabbilixxu restrizzjonijiet fuq is-sajd) fuq pariri xjentifiċi, tekniċi u ekonomiċi (inkluża l-esperjenza tas-sajjieda) u fuq valutazzjonijiet tal-impatt minn qabel;
30.	Iqis li l-Kunsilli Konsultattivi għandhom jingħataw il-possibbiltà li jikkontribwixxu għat-talbiet tal-Kummissjoni għal parir mill-Kunsill Internazzjonali għall-Esplorazzjoni tal-Baħar (ICES) u l-Kumitat Xjentifiku, Tekniku u Ekonomiku għas-Sajd (STECF) sabiex titrawwem kollaborazzjoni aktar mill-qrib bejn ix-xjenzati u l-partijiet ikkonċernati;
31.	Jistieden lill-Kummissjoni tinforma b'mod sistematiku lill-Parlament Ewropew dwar dawn it-talbiet;
L-integrazzjoni tas-sajd f'kuntest ta' politika usa'
32.	Jisħaq fuq il-ħtieġa li jiġi żgurat li s-sajd u l-akkwakultura jingħataw post ġust meta mqabbla ma' setturi oħra fit-tfassil tal-politika u fl-ippjanar spazjali;
33.	Ifakkar li r-rekwiżiti tal-protezzjoni ambjentali jridu jiġu integrati fil-PKS bl-għan li jiġi promoss l-iżvilupp sostenibbli, f'konformità mat-TFUE;
34.	Jissottolinja li l-politika tas-sajd u dik ambjentali jridu jiġu allinjati, iżda li l-objettivi ambjentali ma jistgħux jipprevalu fuq l-objettivi tal-PKS;
Id-dimensjoni esterna tal-PKS
35.	Jistieden lill-Kummissjoni tippromwovi l-PKS bħala mudell ta' politika għall-governanza tal-oċeani u tiddefendi l-interessi tas-settur tas-sajd tal-UE fl-Organizzazzjonijiet Reġjonali tal-Ġestjoni tas-Sajd u l-Ftehimiet ta' Sħubija dwar is-Sajd Sostenibbli, u b'mod aktar ġenerali fil-fora internazzjonali;
36.	Jistieden lill-Kummissjoni tiżgura li l-objettivi tal-PKS ikunu integrati bis-sħiħ fil-pożizzjoni tal-UE fil-fora ambjentali internazzjonali kollha, bħall-Konvenzjoni dwar id-Diversità Bijoloġika (KDB) jew il-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES), fejn jiġu diskussi kwistjonijiet relatati mar-riżorsi bijoloġiċi tal-baħar;
37.	Iqis li l-prodotti tal-frott tal-baħar importati jridu jkunu soġġetti għal standards ambjentali u soċjali għoljin, simili għal dawk applikati fl-UE;
Ir-reġjuni ultraperiferiċi
38.	Iqis li l-PKS ma tindirizzax biżżejjed il-ħtiġijiet speċifiċi tar-reġjuni ultraperiferiċi;
39.	Jistieden lill-Kummissjoni tipproponi programm ta' soluzzjonijiet speċifiċi relatati mal-periferiċità u l-insularità (POSEI) għas-sajd u l-akkwakultura, simili għal dak tal-agrikoltura;
40.	Jisħaq li l-appoġġ tal-UE u dak nazzjonali għat-tiġdid tal-flotot artiġjanali huwa ta' importanza vitali għal dawn ir-reġjuni; jistieden lill-Kummissjoni, b'mod partikolari, tadatta l-linji gwida tagħha għall-analiżi tal-bilanċ bejn il-kapaċità tas-sajd u l-opportunitajiet tas-sajd (COM(2014)0545) għall-karatteristiċi tar-reġjuni ultraperiferiċi;
41.	Jinsisti fuq il-ħtieġa li jiġu appoġġati metodi selettivi tas-sajd, bħal irkaptu ankrat biex jinġema' l-ħut użat minn flotot artiġjanali fir-reġjuni ultraperiferiċi;
42.	Jisħaq fuq il-ħtieġa li jiġu pprovduti r-riżorsi meħtieġa biex jittejjeb l-għarfien xjentifiku taż-żoni ekonomiċi esklużivi tar-reġjuni ultraperiferiċi;
It-tibdil fil-klima
43.	Jisħaq li l-mitigazzjoni u l-adattament huma kruċjali fil-PKS biex tiġi indirizzata l-isfida tat-tibdil fil-klima;
44.	Jenfasizza l-ħtieġa ta' ekosistemi aktar reżiljenti u setturi tas-sajd ekonomiċi aktar reżiljenti;
45.	Iħeġġeġ lill-Kummissjoni u lill-Istati Membri jżidu r-riżorsi umani u finanzjarji għax-xjenza tas-sajd relatata mat-tibdil fil-klima;
46.	Jistieden lill-Kummissjoni tfassal għodod u opportunitajiet ta' finanzjament għas-setturi affettwati mit-tibdil fil-klima;
°
°	°
47.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.

Fl-2009, il-Kummissjoni ppubblikat Green Paper, b'viżjoni ta' kif il-Politika Komuni tas-Sajd (PKS) għandha tkun fil-futur. Din il-Green Paper fetħet id-dibattitu għal riforma, li ġiet adottata fl-2013.
Il-Kummissjoni attwali għandha tippreżenta rapport lill-Parlament Ewropew u lill-Kunsill dwar il-funzjonament tal-PKS sal-31 ta' Diċembru 2022. Għandha tevalwa l-Politika Komuni tas-Sajd sal-2022 biex tidentifika kif għandhom jiġu indirizzati kwistjonijiet li mhumiex koperti biżżejjed fil-politika attwali, bħad-dimensjoni soċjali, l-adattament għat-tibdil fil-klima u l-oċeani nodfa, u tirrifletti fuq l-iżvilupp futur tagħha.
Dan l-abbozz ta' rapport għandu l-ambizzjoni li jipprevedi gwida politika dwar kwalunkwe rieżami futur tal-PKS. Jekk ma jipprovdix it-tweġibiet kollha, iqajjem xi mistoqsijiet dwar l-implimentazzjoni tal-PKS attwali, dwar jekk l-objettivi u l-għodod attwali tal-PKS għadhomx rilevanti biex jindirizzaw l-isfidi attwali u futuri u dwar jekk ċerti aspetti għandhomx jiġu riformati, rieżaminati, adattati jew imtejba.
Il-Kummissjoni minn dejjem kellha perspettiva kritika b'saħħitha tal-politika, u din kienet il-mutur ewlieni għall-bidla fil-politika. Il-Kummissjoni għandha tkompli tippromwovi t-titjib tal-politika meta u fejn meħtieġ.
Minħabba r-restrizzjonijiet fir-rigward tat-tul tar-rapport, ma kienx possibbli li jiġi ttrattat kull aspett tal-PKS kopert mir-Regolament (UE) Nru 1380/2013 bażiku tal-PKS. Kellha ssir għażla.
Għaldaqstant, ir-rapport jiffoka primarjament fuq il-konservazzjoni tal-istokkijiet tal-ħut u l-ġestjoni tas-sajd, filwaqt li jibni wkoll fuq rapporti speċifiċi li diġà ġew adottati fil-ftit snin li għaddew dwar kwistjonijiet bħar-Rendiment Massimu Sostenibbli, l-obbligu ta' ħatt l-art, l-implimentazzjoni tal-Artikolu 17 tal-PKS jew is-"Sajjieda għall-futur". Madankollu, il-miżuri tekniċi mhumiex żviluppati b'kunsiderazzjoni tal-qafas leġiżlattiv ġdid pjuttost reċenti tiegħu.
Ir-rapport ma jkoprix l-akkwakultura (li għadha kemm kienet is-suġġett ta' riżoluzzjoni speċifika mill-Parlament Ewropew) u lanqas il-kummerċjalizzazzjoni u l-ipproċessar ta' prodotti tas-sajd u tal-akkwakultura (skont il-qafas ta' regolament speċifiku adottat b'mod parallel mar-Regolament Bażiku). La jindirizza dimensjonijiet ewlenin oħra, bħall-pilastru strutturali tal-PKS (skont ir-Regolament FEAMP), il-kontroll (attwalment taħt negozjati interistituzzjonali) u lanqas l-effetti tal-Brexit fuq is-sajd tal-UE fl-Atlantiku tal-Grigal (indirizzat ukoll f'riżoluzzjoni reċenti).
Il-pożizzjoni tar-rapporteur
Mingħajr ma jidħol f'miżuri speċifiċi li jeħtieġ li jiġu rieżaminati, il-PKS futura teħtieġ bidla fundamentali minn miri riġidi u mhux realistiċi għal objettivi prammatiċi u li jistgħu jintlaħqu.
Matul l-aħħar għaxar snin (2010-2020) osservajna bidla radikali minn nuqqas totali ta' objettivi definiti b'mod ċar rigward il-ġestjoni tas-sajd għal miri "politiċi" riġidi stabbiliti malajr fl-2013 (is-sena tal-aħħar riforma tal-PKS); konna konxji li dak iż-żmien ħadd ma kellu t-tweġibiet kollha għall-mistoqsijiet dwar l-effetti u l-implimentazzjoni prattika tagħhom u ħallejna l-esperjenza tittestja l-kapaċità tagħhom li jwasslu għal riżultati jew le. Il-problema hi li sal-lum, mhux biss il-miri miftiehma fl-2013 ma ntlaħqux sal-iskadenzi stabbiliti, iżda niskopru li xi wħud huma impossibbli li jintlaħqu u oħrajn huma estremament diffiċli li jitpoġġew fil-prattika.
Ix-xjenzati jirrikonoxxu li huwa prattikament impossibbli li l-istokkijiet kollha tal-ħut f'ekosistema tal-baħar jiġu sfruttati fir-Rendiment Massimu Sostenibbli (MSY), li stabbilixxejna bħala mira sal-2020. L-istokkijiet kollha, speċjalment f'sajd fejn jinqabdu diversi speċijiet, ma jistgħux jinqabdu fil-livelli tal-MSY fl-istess ħin. Barra minn hekk, il-mira li sal-2019 jiġi implimentat l-obbligu li l-qabdiet kollha jinħattu l-art, filwaqt li tinstema' sempliċi bħala kunċett, għadha toħloq diffikultajiet kbar illum. Il-kunċett tal-MSY għandu jiġi implimentat fid-dawl tar-realtà prattika u b'kunsiderazzjoni tad-dimensjonijiet soċjoekonomiċi, tal-proporzjonalità u tas-sigurtà tal-ikel.
Dan jirriżulta fi sfiduċja mis-sajjieda fil-konfront tal-politiċi, minħabba li l-miżuri adottati mhumiex adattati u ma għandhomx bażi xjentifika soda, sfiduċja mis-soċjetà, li tqis li l-UE naqset milli twettaq dak li kien ġie miftiehem, iżda wkoll indinjazzjoni fil-konfront tas-sajjieda minħabba li huma meqjusa bħala mhux konformi mal-liġi.
Il-kredibbiltà tal-UE qed tiġi ddubitata. Hemm bżonn ta' objettivi realistiċi u li jistgħu jintlaħqu. Jeħtieġ li jitqiesu s-sajjieda. Fil-PKS futura, l-immaġni tal-mestier nobbli u diffiċli tas-sajjieda – speċjalment tas-sajjieda tal-UE – li tipprovdi lill-konsumaturi ikel tajjeb għas-saħħa, ta' kwalità għolja u sostenibbli, jeħtieġ li tiġi stabbilita mill-ġdid u promossa.
Il-miri attwali tal-PKS huma ffukati wisq fuq kunsiderazzjonijiet ambjentali. Filwaqt li ħadd ma jiddubita li stokkijiet tas-sajd b'saħħithom u l-protezzjoni tal-bijodiversità huma conditio sine qua non għal settur tas-sajd ekonomikament vijabbli, wieħed ma għandux jinsa l-fatt li l-objettiv tal-PKS mhuwiex sempliċiment li jkun hemm riżorsi tas-sajd aktar abbundanti, jew inqas sfruttati żżejjed, iżda wkoll – jew primarjament – li jinkisbu livelli massimi sostenibbli ta' produzzjoni ta' frott tal-baħar, sabiex jiġu żgurati s-sigurtà tal-ikel u r-redditi soċjali u ekonomiċi pożittivi għas-sajjieda u l-komunitajiet kostali. Għaldaqstant, il-politika tas-sajd u dik ambjentali jridu jiġu allinjati, iżda li l-objettivi ambjentali ma jistgħux jipprevalu fuq dawk tal-PKS.
Il-governanza tajba, il-konsultazzjoni bikrija u l-involviment effettiv tal-partijiet ikkonċernati fil-progress tat-teħid ta' deċiżjonijiet huma ingredjenti bażiċi għal politika ta' suċċess.
F'dan il-kuntest, il-fatt li jiġu żgurati kundizzjonijiet ekwi ma' ċerti flotot barranin bi standards soċjali u ambjentali baxxi li jistadu fl-istess żoni bħall-operaturi tal-UE u li jikkummerċjalizzaw il-prodotti tagħhom fis-suq tal-UE huwa fundamentali għall-kompetittività tal-flotot tal-UE u tal-produtturi tal-akkwakultura.
B'mod parallel, jeħtiġilna niżguraw li l-UE tiddefendi l-interessi tas-setturi tas-sajd tagħha fil-livell globali fil-kuntest tal-azzjoni tagħha dwar il-governanza tal-oċeani. Id-difiża u l-promozzjoni tal-mudell ta' sostenibbiltà tal-UE huma perfettament kompatibbli u għandhom jimxu id f'id mad-difiża tal-interessi tas-setturi tal-UE.
Is-setturi tas-sajd u tal-akkwakultura tal-UE u l-katina tal-valur kollha tal-frott tal-baħar huma atturi strateġiċi għar-rwol soċjetali tagħhom li jipprovdu ikel tajjeb għas-saħħa ta' kwalità għolja lill-konsumaturi. Jeħtieġ li nagħtuhom il-post li jistħoqqilhom u b'mod aktar ġenerali npoġġuhom fuq quddiem fl-aġenda politika tal-UE.
Fl-aħħar nett, ir-reġjuni ultraperiferiċi għandhom restrizzjonijiet speċifiċi u ħtiġijiet speċifiċi kif previst fl-Artikolu 349 tat-TFUE. Il-PKS għandha tqis il-karatteristiċi u l-ħtiġijiet speċifiċi tagħhom u tadatta għalihom.

